LAHTI. Tiistaiaamu valkeni Lahdessa sumuisena, mutta lämpimänä. Edellispäivän pakkanen oli mennyttä, kuten sääennusteet olivat luvanneetkin. Ennuste oli tarkentunut sen verran, ettei päivälle ollutkaan tulossa sadetta, jota vielä maanantaina oli ehdoteltu. Se helpottaisi suksihuoltajien työtä.

Suomen hiihtomaajoukkueen huoltopäällikkö Matti Haavisto oli levollisin mielin, sillä hänen huoltotiiminsä hallitsi vesikelin. Olipa sitä tituleerattu mediassa jopa maailman parhaana liisterivoitelutiiminä. Lisäksi tiimi oli onnistunut mainiosti koko kisojen ajan, joten miksi ei tänäänkin.

Huoltopäällikkönä Haavistolla oli kilpailuihin aina oma jännityksensä, mutta tiistaina sitä lisäsi se, että 10 kilometrin perinteisen hiihtotavan kilpailu oli hänen valmennettavansa Krista Pärmäkosken päämatka.

Pärmäkoski oli napannut sen kauan haluamansa henkilökohtaisen arvokisamitalin jo avausmatkalla sijoittuessaan hopealle yhdistelmäkilpailussa, joten paineet olivat poissa. Hän itsekin uhkui itseluottamusta heti kisan jälkeen, mutta maanantaina jarrutteli turhaa hehkutusta ja puhui vain mitalitavoitteesta.

Haavisto saapui huoltomiesten kanssa kisapaikalle kahdeksan tienoilla. Paljon oli tehtävää, mutta kisasuksia päästiin testaamaan vasta tunti ja 20 minuuttia ennen starttia. 16 miehen tiimistä puolet keskittyivät pitoon ja pitotesteihin, toinen puolikas keskittyi luistotesteihin ja suksien kuviointeihin.

Pärmäkosken suksia huolsi tuttu mies, Mika Huita. Aikoinaan ampumahiihtomaajoukkueen huoltopäällikön tointa hoitanut ja Paavo Puurusen maailmanmestaruutta joukkueessa juhlinut Huita valitsi suksia testaukseen ja testasi niitä urheilijan kanssa.

Pärmäkoski arpoi kahden parin välillä ja halusikin Haaviston testipaikalle aivan loppuvaiheessa. Hän halusi suksen pitävän varmasti, joten Haavisto kehotti häntä siinä tapauksessa valitsemaan matalamman profiilin suksen. Pärmäkoski teki päätöksen ja valitsi matalamman suksen.

Kisan lähestyessä vielä rauha maassa

Tunti ennen kisaa huoltoalueen vieressä yleisö valui pikkuhiljaa paikoilleen ja odotti Suomelle mitalijuhlia. Huoltoalueella ei vielä ollut kovaa kiirettä. Ruotsin Charlotte Kalla kulki huoltoalueelta testipaikalle ripeään tahtiin hieman kireänoloisena, Norjan Marit Björgenillä sen sijaan ei ollut kiirettä ja hymykin irtosi vastaan tuleville. Suomen maajoukkueen entisellä päävalmentajalla Magnar Dalenilla oli vielä vähemmän kiire, sillä hän ehti pysähdellä vaihtamaan kuulumisia huoltomiesten kanssa.

Haavistokin saapui rauhallisena Ylen ennakkohaastatteluun eikä kasvoilta pystynyt lukemaan hermostuneisuutta.

- Kyllä vielä olen ihan luottavaisena. Tuntuu, että pojilla on homma hanskassa. Ainakin mitä on tuota radioliikennettä kuunnellut. Ei hermostuta, mutta pikkujännitys pitää vireen yllä, Haavisto kertoi haastattelun jälkeen.

Pärmäkoski starttasi kisaan vasta loppupuolella. Urheilijoiden lähtöpaikkoja oli pähkäilty maanantaina jonkin aikaa, mutta lopulta oli päädytty siihen, että loppupään lähtöpaikka olisi ehkä sittenkin järkevin. Tuolloin pystyttäisiin seuraamaan muiden väliaikoja.

Pärmäkoskella oli sopivat takaa-ajoasemat, sillä Björgen starttasi minuutin ennen häntä. Haavisto katseli kisan alkua huoltorekan televisiosta, mutta siirtyi stadionille jännittämään suojattinsa kilpailua.

Vielä ensimmäisellä väliaikapisteellä, Teivaanmäen pohjoisella lenkillä kaikki näytti hyvältä. Pärmäkoski oli neljäntenä, ero Björgeniin oli kuutisen sekuntia, mutta Kalla ja Norjan Ingvild Flugstad Östberg sopivasti vajaan kahden sekunnin päässä. Seuraavalla väliaikapisteellä, eteläisellä lenkillä ero oli kuitenkin kasvanut reippaasti. Jotain oli pielessä.

"Olisipa valittu toinen suksipari"

Haavisto tiesi, ettei kiroaminen auttaisi, mitään ei ollut tehtävissä. Kun huolto on tehnyt kaiken ennen starttia, se voisi sen jälkeen ainoastaan seurata sivusta ja toivoa, että urheilija hiihtää maaliin mahdollisimman kovaa niillä välineillä, mitä hänellä on.

Pärmäkoski oli kilpailun seitsemäs ja toiseksi paras suomalainen, sillä Kerttu Niskanen kiilasi kuudenneksi. Laura Mononen täydensi suomaisten kisaa 14. sijalla, mutta sen sijaan Anne Kyllönen romahti 38:nneksi ja syytti maalissa kalustoaan heikosta tuloksesta.

Haavisto oli tuloksesta hämillään. Aamun luottavainen olo oli vaihtunut suureen pettymykseen.

- Tuntui, että löydettiin voidetälli, mutta kun kisa eteni, alkoi näyttää, ettei kaikilla ollutkaan ihan täydellinen suksi, hän pohti.

Pärmäkosken pääkilpailu ja mitalitaistelu oli haihtunut. Sekä urheilija että valmentaja olivat pettyneitä. Kaksikko vaihtoi maalissa keskenään vain pari sanaa. Pidemmän analyysin aika olisi vasta myöhemmin, mutta Pärmäkoski olisi kyllä jaksanut hiihtää, tällä kertaa tulos kaatui suksiin.

Jos Haavisto olisi saanut nyt valita toisin, olisi hän kehottanut Pärmäkoskea valitsemaan sen toisen suksiparin. Mutta hän tiesi, että sitä oli turha miettiä.

- Urheilija on kunnossa ihan varmasti. Kun saadaan kaikki muutkin osa-alueet toimimaan, niin sieltä on mitali otettavissa. Naisissa on vielä kaksi mitalia jaossa. Niistä lähdetään taistelemaan, Haavisto vakuutti.

Haaviston piti karistaa pettymys nopeasti, sillä miesten viralliset harjoitukset keskiviikon 15 kilometrin perinteisen hiihtotavan kilpailua varten alkoi heti naisten kilpailun jälkeen. Huoltopäällikkönä hänen täytyi siirtyä tämän tehtävän pariin. Illan huoltopalaveri olisi vasta parin tunnin kuluttua.

Miesten tilanne oli parempi kuin naisten, sillä he pääsivät harjoittelemaan ja testaamaan vesikelissä. Haavisto uskoi, että miesten joukkueelle löytyy paras mahdollinen kalusto.

- Yritetään olla huomenna parempia, hän sanoi ja kertoi käsittelevänsä naisten kisan pettymyksen vasta illalla, kun kisapäivä olisi ohi.

- Ei tämä pettymys tule uniini.

Kisaohjelman, suorat lähetykset, kisauutiset ja kuumimmat videot löydät Kisaoppaasta.